Temeljem članaka 33. i 73. Statuta Gradskog kazališta lutaka Split , a u svezi s člankom 15. stavkom 2. Zakona o javnoj nabavi (NN 120/16 i 114/22), na prijedlog Ravnatelja, Kazališno vijeće Gradskog kazališta lutaka na svojoj sjednici održanoj dana 27. 11. 2023. donosi

**PRAVILNIK**

**o provedbi postupaka jednostavne nabave**

Članak 1.

U cilju poštivanja osnovnih načela javne nabave i dobrog gospodarenja javnim sredstvima, ovim Pravilnikom uređuje se postupak, pravila i uvjeti nabave roba, usluga i radova za potrebe organizacijskih jedinica Gradskog kazališta lutaka (u daljnjem tekstu Naručitelj).

Članak 2.

Odredbe ovog Pravilnika primjenjuju se za nabavu roba i usluga procijenjene vrijednosti do 26.540,00 eura bez poreza na dodanu vrijednost (PDV), odnosno nabavu radova do 66.360,00 eura bez PDV-a (u daljnjem tekstu: jednostavna nabava), na koju se ne primjenjuje Zakon o javnoj nabavi.

Članak 3.

Postupci jednostavne nabave moraju biti usklađeni s Planom nabave Naručitelja, osim predmeta nabave procijenjene vrijednosti manje od 2.654,46 eura bez PDV-a, koji sukladno čl. 28. Zakona o javnoj nabavi nisu predmet plana nabave.

Jednostavna nabava se obavlja putem narudžbenica ili ugovora.

Članak 4.

Zaposlenici Naručitelja istražuju tržište, te prikupljaju nazive i adrese gospodarskih subjekata kojima će biti upućen Poziv na dostavu ponude, a sve s ciljem određivanja procijenjene vrijednosti pojedine nabave. Naručitelj može istraživati tržište i to: komunikacijom s ponuditeljima, putem interneta, pozivom na dostavu inicijalnih ponuda i slično.

Članak 5.

Nabavu robe, usluga ili radova procijenjene vrijednosti manje od 2.654,46 eura bez PDV-a, naručitelj provodi, u pravilu, izdavanjem narudžbenice jednom gospodarskom subjektu po vlastitom izboru.

Narudžbenica obavezno sadrži podatke o: službi koja izdaje narudžbenicu (uz paraf osobe ovlaštene za nabavu), dobavljaču (ime i prezime ili naziv), vrsti robe, radova ili usluga koje se nabavljaju uz specifikaciju jedinica mjere, količine i cijene. Narudžbenicu potpisuje ravnatelj, odnosno osoba koju on za to ovlasti.

Evidencija o izdanim narudžbenicama vodi se u računovodstvu Naručitelja.

Članak 6.

Kod nabava roba, usluga ili radova procijenjene vrijednosti jednake ili iznad iznosa od 2.654,46 eura do 10.000,00 eura bez PDV-a, uputit će se poziv na dostavu ponuda najmanje dvojici gospodarskih subjekata prema vlastitom izboru.

Članak 7.

U postupcima nabave roba, usluga ili radova procijenjene vrijednosti jednake ili iznad iznosa od 10.000,00 eura bez PDV-a, objavit će se poziv za dostavu ponuda na internetskim stranicama Naručitelja.

Članak 8.

Pozive za dostavu ponuda iz članka 6. Pravilnika Naručitelj upućuje, istovremeno svim odabranim ponuditeljima, elektroničkom poštom.

Poziv sadržava najmanje: podatke o naručitelju, evidencijski broj nabave, opis predmeta nabave, procijenjenu vrijednost nabave, rok izvršenja predmeta nabave, razloge isključenja i dokaze sposobnosti (ako se traže), troškovnik predmeta nabave, kriterij za odabir ponude, rok za dostavu ponude (datum i vrijeme do kada ponude moraju biti zaprimljene kod naručitelja), rok valjanosti ponude, način dostavljanja ponuda i adresu na koju se ponude dostavljaju, kontakt osoba i broj telefona.

Kriterij za odabir ponude jest najniža cijena ili ekonomski najpovoljnija ponuda. Kriteriji za odabir ekonomski najpovoljnije ponude moraju biti navedeni u pozivu.

Članak 9.

Iznimno, ovisno o prirodi predmeta nabave, Naručitelj pridržava pravo uputiti poziv za dostavu ponude i manjem broju gospodarskih subjekata od određenog, odnosno samo jednom gospodarskom subjektu, osobito u slučajevima:

* kad to zahtijevaju tehnički ili umjetnički razlozi,
* hotelskih i restoranskih usluga, usluga tekućeg održavanja kod kojih je uvjet da ponuditelj posjeduje ovlaštenje za obavljanje poslova, odvjetničkih, javnobilježničkih, konzultantskih usluga, usluga vještaka i sl.
* provedbe nabave koja zahtjeva hitnost.

U pozivu za dostavu ponuda mogu se odrediti razlozi isključenja i uvjeti sposobnosti ponuditelja, sukladno odredbama Zakona o javnoj nabavi.

Članak 10.

Postupak nabave iz članka 6. Pravilnika provodi osoba nadležna za nabavu sukladno Odluci o proceduri stvaranja ugovornih obveza Klasa: 612-03/20-01/01, Urbroj: 2181-111-01/20-361 od 26. 06. 2020.

U slučaju nabavke robe, usluga ili radova koji nisu obuhvaćeni Odlukom o proceduri stvaranja ugovornih obveza, postupak provodi voditelj službe nadležne za grupu roba, usluga i radova kojoj po svojoj naravi pripadaju robe, usluge ili radovi koji se nabavljaju.

Postupak nabave iz čl. 7. Pravilnika, provodi povjerenstvo koje imenuje ravnatelj i sastoji se od najmanje tri ovlaštena predstavnika naručitelja. U povjerenstvo se mogu imenovati i neovisne stručne osobe.

Članak 11.

O sukobu interesa na odgovarajući način primjenjuju se odredbe ZJN-a.

Posebne izjave o nepostojanju sukoba interesa će se davati u postupku jednostavne nabave procijenjene vrijednosti jednake ili veće od 10.000,00 eura bez PDV-a.

Članak 12.

Ovlašteni predstavnici naručitelja, nakon otvaranja, pregleda i ocjene ponuda, predlažu ravnatelju odabir najpovoljnije ponude ili poništenje postupka.

Otvaranje ponuda nije javno.

O otvaranju, pregledu i ocjeni ponuda sastavlja se zapisnik.

Za odabir ponude dovoljna je jedna pristigla ponuda koja udovoljava svim traženim uvjetima i zahtjevima naručitelja te u cijelosti ispunjava svrhu nabave.

Postupak će se poništiti ako nije dostavljena niti jedna ponuda, odnosno ako niti jedna dostavljena ponuda ne ispunjava u cijelosti uvjete i svrhu nabave.

Na temelju zapisnika o otvaranju, pregledu i ocjeni ponuda, ravnatelj donosi odluku odabiru, odnosno poništenju nabave.

Naručitelj može u bilo koje vrijeme, a prije sklapanja ugovora, donijeti odluku o poništenju postupka nabave.

Članak 13.

Rok za dostavu ponuda u postupcima iz čl. 6. Pravilnika ne smije biti kraći od 4, a u postupcima iz čl. 7. Pravilnika, 8 dana od dana dostave poziva.

Rok za pregled i ocjenu ponuda je do 3 dana u postupcima iz čl. 6. Pravilnika, odnosno do 5 dana u postupcima iz čl. 7. Pravilnika.

Rok za sastavljanje zapisnika s prijedlogom odabira ponude/poništenja postupka je 5 dana od isteka roka za pregled i ocjenu ponuda.

Članak 14.

Obavijest o odabiru ponude/poništenju postupka naručitelj će dostaviti svim gospodarskim subjektima koji su sudjelovali u postupku.

Članak 15.

Realizaciju nabave prate voditelj računovodstva i ravnatelj.

Naručitelj može sa gospodarskim subjektom koji izvršava osnovni ugovor sklopiti dodatak ugovoru ili izdati narudžbenicu za dodatne isporuke robe, odnosno dodatne usluge ili radove ponuditelja sa kojima je zaključen osnovni ugovor, a koji nisu bili uključeni u osnovni ugovor/narudžbenicu, ali vrijednost roba, radova ili usluga iz sklopljenog dodatka ugovoru/ narudžbenice ne smije prelazi 10% vrijednosti osnovnog ugovora/narudžbenice, odnosno zajedno sa osnovnim ugovorom/narudžbenicom ne smije prijeći iznose iz članka 2. ovog Pravilnika.

Članak 16.

Pravilnik stupa na snagu osmog dana od dana objave na oglasnoj ploči Gradskog kazališta lutaka.

Stupanjem na snagu ovog pravilnika, prestaje važiti Pravilnik o provedbi postupaka jednostavne nabave Klasa: 612-03/17-01/06, Urbroj: 2181-111-01/17-734 od 30.06.2017. godine i sve njegove izmjene i dopune.

PREDSJEDNICA KAZALIŠNOG VIJEĆA

Aleksandra Dužević

Klasa: 612-03/23-01/06

Urbroj: 2181-111-01/23-737

Split, 27. 11. 2023.

**Da je ovaj Pravilnik objavljen na oglasnoj ploči Kazališta dana 27. 11. 2023. godine te da je stupio na snagu 05. 12. 2023. godine potvrđuje:**

**Lucijan Roki, ravnatelj**